පිටකොටුව, හෙට්ටිවීදියේ ස්වරණාභරණ වෙළෙඳසැලකින් පෙරේදා (29) උදේ කොල්ලකන ලද රුපියල් ලක්ෂ දහඅටක මුදල් සහ ලක්ෂ 80 ක් පමණ වටිනා රන් ආභරණ කිලෝ 1 යි ග්‍රෑම් 700 ක්, පැය 24 ක් ඇතුළත සොයා ගෙන කොල්ලකරුද අත්අඩංගුවට ගැනීමට පිටකොටුව පොලීසිය සමත් වී තිබේ.හෙල්මටයක් පැළැදි සැකකරු පිස්තෝලයක් රැගෙන රන් ආභරණ වෙළෙඳසැලට උදෑසන 7.30 ට පමණ කඩා වැදී එහි සේවකයාට පිස්තෝලය එල්ල කර යතුරු උදුරාගෙන සේවකයා බැඳ දමා සේප්පු විවෘත කර මුදල් සහ රන්බඩු කොල්ලකා පලාගොස් ඇත.සිද්ධිය සැලවීමත් සමඟම පිටකොටුව පොලීසිය වහා පරීක්ෂණ අරඹා සැකකරු හඳුනාගෙන සැකකරුගේ සහෝදරයාගේ පොළොන්නරුවේ පිහිටි රන්බඩු වෙළෙඳසල වටලා සිවිලිම තුළ සඟවා තිබූ මුදල් තොගයද සැකකරුගේ ගම වන රක්වාන ප්‍රදේශයේ තේවත්තක අඟුරුගොඩක් යට සඟවා තිබූ රන්බඩු තොගයක්ද සොයාගෙන තිබේ.සැකකරු ඊයේ සවස පිටකොටුව ප්‍රදේශයේදී අත්අඩංගුවට ගැනීමට හැකි වූ බව පිටකොටුව පොලිස් ස්ථානාධිපති පී. කේ. පි‍්‍රයන්ත මහතා කීය.